Saint-Germain-en-Laye

Saint-Germain-en-Laye er en kommune i Frankrike. Den befinner seg omtrent tyve kilometer vest fra Paris, i Yvelines departementet, Île-de-France regionen. Byen Saint-Germain-en-Laye har en veldig gammel og rik historie forbundet med slottet, som var hjemmet til franske konger frem til Louis XIV bestemte seg for å flytte til Versailles; og skogen, kongenes tidligere jaktområde.
10. september 1919 ble Saint-Germain-traktaten undertegnet på slottet Château de Saint-Germain-en-Laye i byen og denne oppløste blant annet Østerrike-Ungarn og la det folkerettslige grunnlaget for de nye statsdannelsene på territoriet etter dobbeltmonarkiet.


== Historie ==
Saint-Germain-en-Laye ble grunnlagt i 1020 da kong Robert den fromme grunnla et kloster der hvor dagens St. Germanus-kirke står.
Fram til den franske revolusjon i 1789 var byen en kongelig by og slottet Château de Saint-Germain var en kongelig residens for en rekke monarker.

Det gamle slottet ble bygget i 1348 av kong Karl den vise på fundamenteringen etter en borg (château-fort) fra 1238 under Ludvig den hellige. Frans I sørget for at slottet ble restaurert på 1500-tallet. Napoleon I etablerte en offisersskole for kavaleriet i Château-Vieux, men under Napoleon III ble det tidligere kongelige slottet omgjort til Musée des Antiquités Nationales, noe det fortsatt er.
Begge kongene Henrik IV og Ludvig XIII har satt sitt preg på byen.
Ludvig XIV var født i slottet, og dette er bakgrunnen for at byvåpenet viser en vugge og hans fødselsdato. Ludvig XIV hadde Saint-Germain-en-Laye som sin hovedresidens i årene 1661 til 1681. Han stilte slottet til disposisjon for kong Jakob II etter at han hadde reist i eksil etter 1688-revolusjonen. Jakob II bodde på slottet i 13 år, og hans datter Louisa Maria Stuart ble født i eksil her i 1692. Jakob II er begravet ved byens St. Germanus-kirke.
Saint-Germain-en-Laye er kjent for sin 2,4 kilometer lange steinterrasse, bygget av André Le Nôtre i årene mellom 1669 og 1673.  Terrassen har utsikt over Seine-dalen og til Paris i det fjerne.
Under den franske revolusjon ble navnet på byen endret, slik det var vanlig den gangen å endre navn som hadde religiøse eller kongelige henvisninger, og bynavnet ble endret fra Saint-Germain-en-Laye til Montagne-du-Bon-Air.
Under den tyske okkupasjonen under andre verdenskrig hadde det tyske Wehrmacht et hovedkvarter i byen.
I byen ligger også Lycée International de Saint-Germain-en-Laye, hvor både Danmark, Norge og Sverige har seksjoner med undervisning av skandinaviske barn og tenåringer.Byen huser også Institut d'études politiques de Saint-Germain-en-Laye.


== Kjente personer ==

Saint-Germain-en-Laye er fødestedet til:

Henrik II (1519–1559)
Karl IX (1550–1574)
Louis de Buade de Frontenac (1622–1698), guvernør i Ny-Frankrike
Ludvig XIV (1638–1715)
Filip I, hertug av Orléans, (1640–1701), Ludvig XIVs yngre bror
Salomon Reinach (1858–1932), arkeolog
Claude Debussy (1862–1918), komponist
Maurice Denis (1870–1943), maler og forfatter innen symbolist- og Les Nabis bevegelsene
Jacques Bacot (1877–1965) tibetolog
Jaque Catelain (1897–1965), skuespiller
Jehan Alain (1911–1940), komponist
Maurice Noël Léon Couve de Murville (1929–2007) katolsk erkebiskop
Jacques Fesch (1930–1957), kristen mystiker
Albert Dupontel (født 1964), skuespiller
Amélie Mauresmo (født 1979), profesjonell tennisspiller


== Sykehus ==
Centre hospitalier intercommunal de Poissy-Saint-Germain-en-Laye


== Referanser ==


== Eksterne lenker ==
Offisielt nettsted 
(en) Saint-Germain-en-Laye – kategori av bilder, video eller lyd på Commons 
Kommunedata INSEE